VENDIM
Nr. 472, datë 17.7.2024

[bookmark: _Hlk168989127]PËR DISA NDRYSHIME DHE SHTESA NË VENDIMIN NR. 612, DATË 5.9.2012, TË KËSHILLIT TË MINISTRAVE, “PËR DISPOZITAT ZBATUESE TË LIGJIT ‘PËR AKCIZAT’”, TË NDRYSHUAR

Në mbështetje të nenit 100 të Kushtetutës dhe të neneve 54, pika 5, 108 e 109, të ligjit nr. 61/2012, “Për akcizat në Republikën e Shqipërisë”, të ndryshuar, me propozimin e ministrit të Financave, Këshilli i Ministrave

VENDOSI:

Në vendimin nr. 612, datë 5.9.2012, të Këshillit të Ministrave, “Për dispozitat zbatuese të ligjit ‘Për akcizat’”, të ndryshuar, bëhen këto ndryshime dhe shtesa:

Neni 1

Neni 50/1 ndryshon në titull dhe në përmbajtje, si më poshtë vijon:

[bookmark: _Hlk168995251]“Neni 50/1
Statusi i personave të autorizuar për veprimtarinë e pullave fiskale

Për qëllime të neneve 40–43, të seksionit 8, të kreut V, të ligjit, personi juridik publik i autorizuar nga Këshilli i Ministrave për prodhimin dhe shpërndarjen e pullave fiskale duhet të marrë statusin e depozituesit të miratuar prodhues.”.

Neni 2

Pika 2, e nenit 102, ndryshohet, si më poshtë vijon:
“2. “Shënjues” është një substancë apo element, prezenca e së cilës/të cilit, në përgjithësi, nuk është e dukshme, por zbulohet me anë të reaksionit kimik, biologjik ose të proceseve teknologjike.”.

Neni 3

Pas nenit 102 shtohet neni 102/1, me këtë përmbajtje:

[bookmark: _Hlk168995393]“Neni 102/1
Procedurat për ngjyrimin/shënjimin për nënproduktet e naftës me përjashtim apo reduktim nga akciza

Nënproduktet, të cilat përfitojnë përjashtim apo reduktim nga pagesa e akcizës ngjyrosen dhe/ose shënjohen sipas procedurës së përcaktuar në nenet 103–109, të këtij vendimi.”.

Neni 4

Pas nenit 109 shtohen nenet 109/1 dhe 109/2, me këtë përmbajtje:

[bookmark: _Hlk168995482]“Neni 109/1
Shënjimi/ngjyrimi i produkteve energjetike, që i nënshtrohen pagesës së akcizës

[bookmark: _Hlk168991993]1. Për qëllim të ushtrimit të kontrollit nga administrata doganore, produktet, të cilat kanë detyrim pagimin e akcizës, mund të shënjohen/të ngjyrosen. Produktet e shënjimit janë produktet e bardha (gazoil dhe benzen), produktet e zeza (solar dhe mazut), lëndët djegëse dhe produktet e ndërmjetme, specifikisht produktet me emërtimet dhe klasifikimin tarifor të NKM,-së si vijon: gazoil (27101943, 27101946 dhe 29101948), benzinë pa plumb (27101241, 27101245 dhe 27101249), solar/mazut (27101962, 27101964, 27101968). Administrata doganore është përgjegjëse për administrimin e procesit të shënjimit/ngjyrimit.
2. Substancat, që përdoren si shënjues/ngjyrues për qëllime kontrolli, njihen si të përshtatshme nga një komision i posaçëm, ngritur me urdhër të ministrit përgjegjës për financat, përpara përdorimit të tyre për herë të parë në territorin kombëtar. Këto substanca importohen vetëm nga administrata doganore.
3. Procesi i shënjimit/ngjyrimit realizohet përpara kryerjes së pagesës së akcizës dhe shoqërohet me një dokument, që vërteton kryerjen e shënjimit/ngjyrosjes.
4. Mbikëqyrja dhe kontrolli është procesi që kryhet nga administrata doganore me anë të teknologjisë së posaçme në dispozicion të saj, nëse këto produkte janë shënjuar/ngjyrosur. 
5. Asnjë nga produktet e akcizës, për të cilat është i detyrueshëm shënjimi/ngjyrimi, nuk mund të hidhet për konsum/qarkullim të lirë i pashënjuar/i pangjyrosur.

[bookmark: _Hlk170724900]Neni 109/2
Porositja dhe kryerja e shërbimit të shënjimit/ngjyrimit
[bookmark: _Hlk170472305]
1. Procesi i shënjimit/ngjyrimit kërkohet nga subjektet dhe realizohet përpara kryerjes së pagesës së detyrimeve të akcizës për produktet e shënjimit/ngjyrimit në zotërim të subjekteve të detyruara. 
2. Kërkesa duhet të specifikojë:
a) identitetin e subjektit, që kërkon kryerjen e shërbimit të shënjimit; 
b) veprimtarinë tregtare të zhvilluar nga subjekti zotërues i produktit të shënjimit; 
c) llojin e produktit;
ç) vëllimin e produktit;
d) vendndodhjen e produktit dhe mënyrën e ruajtjes së tij. 
3. Kërkesat e marra regjistrohen në regjistrin e posaçëm të porosive. Në përfundim të shënjimit/ngjyrimit, subjekti pajiset me dokumentin përkatës, që vërteton kryerjen e shënjimit/ngjyrimit.
4. Procedura më të hollësishme për administrimin e procesit të shënjimit/ngjyrimit, si dhe mbikëqyrjen e kontrollin e tij përcaktohen me udhëzim të drejtorit të Përgjithshëm të Doganave, i cili publikohet në Fletoren Zyrtare.”.

Neni 5

[bookmark: _GoBack]Vendimi nr. 498, datë 30.5.2013, i Këshillit të Ministrave, “Për procedurat e shënjimit të naftës bruto dhe nënprodukteve të naftës”, i ndryshuar, shfuqizohet. 

Neni 6

[bookmark: _Hlk168995549]Ky vendim botohet në Fletoren Zyrtare dhe hyn në fuqi në datën 9.8.2024. 

